OpenLLM-France/wikimedia huggingface dataset:
# Gwerc’hez Vari, Rouanez an Nenvou

Oberennoù damheñvel pe handelvoù all zo ivez, gwelout Gwerc’hez Vari, Rouanez an Neñvoù.
| ◄ O Gwerc’hez Vari leun a druez | Gwerc’hez Vari, Rouanez an Nenvou | Gwerc’hez diwar ho tron ► |
* Gwerc’hez vari, Rouanez an Nenvou,
* Mamm d’hon Salver ha Mamm d’ar gristenien,
* Plijet ganeoc’h selaou holl bedennou
* Ho servijerien.
* O Mamm dener, o Mamm drugarezus,
* Hon diwallit diouz ar pec’hed marvel :
* Grit d’imp kaout pep a varo eürus,
* Eur maro Santel.
# Gwerc’hes Vari, Rouanes

Oberennoù damheñvel pe handelvoù all zo ivez, gwelout Gwerc’hez Vari, Rouanez an Neñvoù.
| ◄ O Gwerc’hes Vari leun a drue (Memorare) | Gwerc’hes Vari, Rouanes (Sub tuum) | Gwerc’hes, diwar ho tron ► |
* Gwerc’hes Vari, Rouanes an Envou,
* Mam d’hon Zalver hag ive d’ar gristenien,
* Plijet genac’h chilaou ar pedenou
* A reomp d’ac’h, a reomp d’ac’h,
* ni ol o servijerien, ni ol o servijerien.
* O Mam dener, ô Mam drugarezus,
* Hon diouallet euz ar pec’hejou marvel :
* Obtenet d’imp peb a varo eürus :
* Tre ho tivrec’h (bis), ni a fel d’imp ol mervel (bis).
# Gwerc’hez Plizidi

| ◄ Da Alan-Meur, roue Breiz | Gwerc’hez Plizidi | Gwreg ar pesketer ► |
D’ an aotro Joanno, person Plizidi.
* O ma Breiz dudius, bro a viskoaz meulet,
* Gant an holl out karet, n’eo ket hep digare,
* Kaer e vo da gana, awalc’h na vi meulet,
* Rak koant ez out, en gwirione !
* War da zouar hepken e ve kavet lec’hiou,
* Ha n’o deus ket o far ’barz ar Grouadelez ;
* Me a garfe beva kalz, kalz a gantvejou
* Evit da gana hep paouez…
* En touez meur a vene, kollet en bro Kerne,
* En sioulder ar maeziou, pell eus ar skoueriou fall,
* Piou n’anve eul lec’hig binniget gant Doue,
* Eul lec’hig fur dreist ar re-all ?
* Eul lec’h en pehini eman an holl doujus,
* Elec’h mar kerz an dud war roudou ar zent koz,
* Elec’h m’eo ar bugel d’e d’ad, d’e vam zentus,
* Elec’h zo peuc’h ha de, ha noz ?
* Piou n’anve ar barrouz, — o gwellan madelez ! —
* Ar barrouz dibabet gant ar Werc’hez Vari,
* Da vezan eul loden eus he Rouantelez,
* Piou eta n’anve Plizidi ?
* II
* Plizidi a zeblant, pa ve gwelet a bell,
* Bezan dimeus bro Lourd eun henvelidigez :
* — « Perak ne vefe ket eun eil Masabiell,
* » E laras eun de ar Werc’hez,
* » Perak ne deufen ket da gavout eur jijen,
* » En harz an iliz koant hag ouz troad ar mene ?
* » Aman ma bugale a larfe eur beden,
* » Aman e taoulinfent gant fe… »
* Neuze — burzud dispar ! — eur zulvez d’ar mintin,
* Kristenien Piizidi a zavas zouezet ;
* Moueziou drant ar c’hleier a vralle gwall sklintin,
* Ouz lein o zour dantelezet.
* War askell an avel, dre ar vro tro war dro,
* E rede eur c’helo : — « O gwellan neventi…
* » Plijet eo gant Mari dont da chom en hon Bro.
* » Bretoned, deut da Blizidi ! »
* Hag an holl a deue, karget a levenez,
* A-dreuz d’al lanneier, traouiennou ha parkou,
* D’enori o Mam vad, da bedi ar Werc’hez,
* Ha da gana d’ei kantikou…
* Dirak ar skeuden gaer pep kristen a stoue,
* Ha dimeus pep kalon, dre anaoudegez vad,
* E tec’he eur beden, peden a drugare…
* Lourd oa deut da vro ar breizad !
* Ya, Lourd en gwirione, gant roc’h Masabiell,
* Lourd gant eur skeuden goant, skeuden dener Mari.
* A zav war zu an nenv he daouarn hag he zell…
* Lourd, Lourd war douar Plizidi !
* Lourd ebarz ar vered, — o taolen frealzus ! —
* Ar Werc’hez o tiwall beziou ar Re-Varo ;
* Oh ! Anaon karet, c’houi a zo evurus,
* Mari a glev ho hirvoudo !
* Ganac’h me a garfe dindan kenkoulz skoazel,
* Kousket en ho pered, ya, ma hun diwezan,
* Ha bezan luskellet gant ar c’hleier zantel,
* A zon klemmus ar c’hlaz aman…
* III
* — O Gwerc’hez Plizidi, chilaouet ma feden,
* Difennet Breiz-Izel, m’ho ped, en han Doue,
* Nag e teufe ar Fall war broïou-all da ren,
* Miret bepred hon Bro d’ar Fe !
* Miret enni, miret giziou koz ha furnez,
* Miret ane dreist-holl en parrouz Plizidi,
* Ma laro peb breizad dimeus ho tud, Gwerc’hez
* Sed aman bugale Mari !
* Plizidi a zo d’ac’h, d’ac’h he deus ’n em roet,
* Ha c’houi ho peus kavet anezi deread,
* Da vezan gant ho Mab ha ganac’h binniget,
* Bezet ganti karet dalc’hmad !
* Binniget anezi hag arc’hoaz evel dec’h,
* Plizidi a chomo skouer ar barrouz kristen ;
* Ha, goude en Nenvou, he bugale dinec’h,
* A veulo ho Mam da viken !
# Gwerc’hez Vari, Rouanez an Neñvoù

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
* Guerc’hes Vari, Rouanez an ênvou, 1829, embannet e-barzh Canticou spirituel evit ar Missionou, retrejou, ha communion ar vugale
* Cantic en enor d’ar Verc’hes, 1836, embannet e-barzh Canticou spirituel composet evit usach ar Missionou
* Gwerc’hes Vari, Rouanes, 1924, embannet e-barzh Kantikou brezonek eskopti Zan-Briek ha Landreger
* Gwerc’hez Vari, Rouanez an Nenvou, 1934, embannet e-barzh Kantigou brezonek eskopti Sant-Brieg ha Landreger
# Gwerc’hez diwar ho tron

Oberennoù damheñvel pe handelvoù all zo ivez, gwelout Gwerc’hes, diwar ho tron.
| ◄ Gwerc’hez Vari, Rouanez an Nenvou | Gwerc’hez diwar ho tron | Santez Mari, Mamm Doue ► |
* Gwerc’hez diwar ho tron skedus
* Grit ouzimp eur sell truezus
* Selaouit ouz ma fedenn bremañ
* O Mamm ar wellañ, o Mamm ar wellañ.
* Goullit ’vidomp karout Jezuz,
* Ha war e lerc’h kerzout, nerzus,
* Grit ma vin d’ezan feal bepred
* O Mamm vinniget, o Mamm vinniget !
* En eur ar maro, me ho ped,
* Ma mirit ouz an droukspered :
* Deut da serri d’in ma daoulagad,
* O Mamm dous ha mat, o Mamm dous ha mat.
# Simon a Vontroulez/Chabistr XII

| ◄ Chab. XI. Ar joa vras a Simon a Vontroulez, o c’houzout ar frouez en deus produet e avisou mad. | Chab. XII. Simon a Vontroulez a gont histor ur plac’h labourerez hac hini ur plac’h dissipet. | Histor Jacqettic Ꝃbabu. ► |
Simon a Vontroulez a gont histor ur plac’h labourerez hac hini eur plac’h dissipet.
Prometet emeus dêc’h, eme Simon a Vontroulez, goude e goan, rei dêc’h qêlou deus a ziou blac’h yaouanq eus ho prô, hac e zàn d’en ober gant qement a blijadur memes, ma zoun certen e servicho da guentel deoc’h-hu, merc’hed yaouanq.
Sonch mad oc’h eus a Jacqettic Ꝃbabu hac eus Jannedic an Traon ? Gouzout a rit o deus quittêt o brô, evit mont da glasq condition d’an Naonet ? Cavet emeus anezo er guær-se, hac o deveus contet dìn ar pez so eruet ganto abaoue m’o deveus quittêt o farros. Mont a ràn da gonta se dêc’h.
# Pemped pennad — III

| ◄ Iliz parrouz Santez-Katel. — Kleuzen sant Jerom | Iliz-veur ar C’hinivelez : sizailh ; skubelen ; goad ru | Kleuzen ar C’hinivelez. — Park ar Bastored. — Be Rachel ► |
Breman ’n em lodennomp etre hon ambrougerien *hegarad evit mont da Gleuzen ar C’hinivelez.
N’ankouain biken ar pez a gleviz hon hini o laret d’imp pa dremenjomp dre geur Iliz-Veur ar C’hinivelez. « Bet eo laeret ar c’heur-man gant ar C’hresianed, breman ’zo tri-ugent ’la, hag int o deuz savet evit se ar voger a welet aze. Dre aman, koulskoude, e tle al Latined tremen evit mont euz o iliz-parrouz d’ar Gleuzen zantel. Evit o harz da dremen, na gredaz ket al laeron stoufan an nor ; ledan ’rejont diraki, avad, eur *balen vraz a c’holoe al leur a-bez. Herve doare ober ar vro-man, ze ’oa laret d’al Latined : « Aman eo d’in hepken ! » Er Siri, neb a c’hall golo eul læc’h bennak, pe rei d’ean eun taul skubelen, a dremen ’vit bean perc’hen d’al læc’h-ze. Petra ’reaz neuze menec’h Sant-Fransez ? Gant sizailho e teujont, an noz war-lerc’h, da grennan ar balen, kement ha digeri eun hent. Pa daulaz ple ar C’hresianed, e savaz drouk enne. Petra, ’vit-se, o dije græt ? Ar *gwir a oa eneb d’ê. Na larjont netra, hag aboue o deuz lezet ganimp frankiz da dremen aman. » Setu petra a laraz d’imp an Tad Fransezad. »
Poan ’moa neuze o kredi ze : ken iskiz hen kaven ! Ar pez ’zo c’hoarveet aboue, ar bevared a viz du 1901, war leur-rauk iliz ar Be Santel, en Jeruzalem, a diskoue d’in na gleven nemet ar wirione. Pevarzek manac’h euz a urz Sant-Fransez a zo bet brevet ha gouliet an de-ze, ’vel oaned heb difenn, gant mein braz a daule warne ar venec’h c’hresian. Hag abalamour da betra ? Dre m’an nevoa unan anê, herve ar c’hiz bet a-viskoaz, skubet ar *vinz a gas, a ziavez d’an iliz, da chapel ar Franked. Ar beure-ze e fellaz d’ar C’hresianed harz ar skuber d’ober e labour, war digare e skube o zra-i. E vreudeur, ’vit-se, a yeaz d’e zikour hag en em lakaz ’n o zav war ar vinz evit diskoel e oa d’ê. Koustet ’n euz d’ê, eur wech ouspenn, na blegan ket ; ruilhet an euz eur wech ouspenn o goad evit difenn *gwirio ar Gatoliked war al læc’hio santel. Koustet an euz ive d’ar C’hresianed noazout oute : kondaonet int bet gant ar pacha da bæan an digoll ha, da c’hortoz, e zo bet laket meur a hini anê en disheol.
Ar gentel-ze, emichans, na harzo ket anê da hadkrigi gant o zroio disleal ha vil pa gavfont an tu : a-viskoaz ec’h int bet techet d’al laeronsi ha d’an drubarderez.
Ha, dre-holl, ec’h int an hevelep re.
En Betleem o deuz c’hoariet o reuz evel en Jeruzalem, bete ’barz al læc’h m’eo ganet ennan hon Zalver.
# Pemped pennad — II

| ◄ En hent ’vit Betleem. — Perak ec’h er di : noz an Nedelek | Iliz parrouz Santez-Katel. — Kleuzen sant Jerom | Iliz-veur ar C’hinivelez : sizailh ; skubelen ; goad ru ► |
Ni a ra breman an hent a reaz ar Rouane ’n eur vont da Vetleem. Gant nebeutoc’h a boan avad ; rag an hent braz n’eo digor nemet aboue daou ’la ’zo, aboue m’eo bet Gwilherm an Eil, impalaer an Alemagn, oc’h ober e belerinaj.
N’hon deuz ket, ’vel nevoa ar Rouane, eur stereden da ziskouel d’imp en pe læc’h, en kærik Vetleem, e oe ganet ar Mabik Jezuz. Mes n’omp ket nec’het evit se : al læc’h-ze eo kalon ha bue ar gærik ; kement den a ziavez a ya di, ec’h eo evit hen gwelet.
Rener hon goetur hen goar rez mad. Setu perak, goude bean tremenet eur ru enk ha digompez, ha treuzet leur ar marc’had, e lak anomp da zisken ouz dor iliz Santez-Katel. Savet eo ho-man e-kichen iliz-veur ar C’hinivelez. Hi a dalv da iliz parrouz d’al Latined, o vean na n’eo ket d’ê an Iliz-Veur, Gwir eo na n’eo ket d’ar C’hresianed kennebeut : d’an Turked eo, a lez anei evel m’eman, da laret eo, en dishirit. N’eo ket enni, eta, e c’hellin ofernian. N’am euz ket ezom, kennebeut da vont da Gleuzen ar C’hinivelez da glask eun auter ; eman ive etre daouarn ar C’hresianed.
Chom a ran, eta, en iliz Santez-Katel a zo dalc’het gant Sant-Franseziz. Unan euz ar re-man a ra d’in disken ’barz eur gleuzen an euz bevet enni gwech-all sant Jerom, hag eno e laran ma oferen. Ha n’am euz ket a boan o telc’hel ma spered a-gær gant ma c’halon. *Koun a deu d’in, da vare ar goureo, ec’h adran ar pez a reaz an Itron Varia, damdost d’al læc’h-man, breman ’zo naontek kant ’la : lakat Mab Doue da dont war an douar ! Hag, a-greiz kalon, pa dalc’han Anean etre ma daouarn, e laran trugare d’ean da vean roet d’an disteran euz e zervijerien eur galloud ken enoruz.
Laret ganin ma oferen, e leinan evel ar belerined all e ti Sant-Franseziz ha, dioustu goude, d’an oferen bred. An oferen hanter-noz a ganer, evel noz an Nedelek, ha war an ton braz, gant *avieler hag *abostoler : gant eur brezegen ive. An darn-vuian ac’hanomp a renk chom ’n o zav, o vean n’eo ket frank aoalc’h al læc’h war ar skaonio bet digaset evidomp en Iliz ; rak, dre aman, n’euz na kador na skabel en ilizo ; pa ve skwiz au dud war o daoulin pe en o zav, e kluchont war ar pave.
Ar bautred a ve en eun tu, hag ar merc’hed en tu-all evel ma welomp breman, e traou an iliz, bugale Breudeur ar Skolio Kristen ha bugale C’hoarezed a Garante. N’am euz ket ezom da laret ec’h unan ar re-man o mouezik fresk gant hon hini pa ganomp kantiko : gout ouzont ar gallek.
# Pempet-varnuguent Cantic. Santimanchou un den a fell dezân beva er vad gant Doue, gant e nessa, ha gantâ e-unan

Oberennoù damheñvel pe handelvoù all zo ivez, gwelout Eveus ar promessaou.
| ◄ Pevare-varnuguent Cantic. Santimanchou ur guir Gristen è tal croas ar mission | Pempet-varnuguent Cantic. Santimanchou un den a fell dezân beva er vad gant Doue, gant e nessa, ha gantâ e-unan | C’huec’hvet-varnuguent Cantic. An devocion d’ar Verc’hes Vari, mam da Zoue ► |
* Eveus ar promessaou
* A ran deoc’h, va Doue,
* Me a guemer da destou
* An douar hac an êe ;
* Quement so tout selaouit
* Va resolucion,
* Ha c’hui, Ecleo repetit
* Va obligacion.
* Quemerit, oll traou croüet,
* O quellies à deaud,
* Hac em enep couroucet
* Tout assembles ra zeuot,
* Diguernes, ha dizamant,
* D’am c’harga a rebechou,
* M’ar em guelit lachamant
* O terri va vœuou.
* D’ar Vajeste immanç
* E pini oun beuzet,
* E consacran en offranç
* Va c’horf ha va speret ;
* Nessantoc’h oun d’am Doue
* Eguet din va unan,
* Ha cals mui em c’har ive
* Eguet n’en em garan.
* Mæs evit en assuranç
* Plijout d’e Vajeste,
* E ranquan en e bresanç,
* Bale gant purete :
* Esanç un dourn criminel
* A zeu d’ê offansi.
* Ur galoun pur ha fidel.
* A ranq d’ê gountanti.
* Eus va c’hrimou al listen
* D’e justiç presantet,
* A c’houlen e perissen
* D’e venjanç immolet ;
* Mæs penitant, dirazan
* prosternet d’an daoulin,
* Ar pardoun a c’houlennan,
* Ar pardoun a ro din.
* P’ameus isom a bardoun,
* D’am zro me bardouno :
* Me guemer evit mignoun
* An nep am offanso :
* Evit caret pep unan
* Ne ranquin quen ræson
* N’emet m’oun den eveltan,
* Hac en den eveldon.
* Doue a ro da c’houarn,
* Ha non pas da viret
* Tra ar paour, ha va daouarn
* D’e sicour digoret,
* Dreist e lod en devezo,
* Ar pez a zioüerin
* Hepquen ganê a joumo,
* Ar rest tout a gollin.
* Paour hep en em jali,
* Pinvidic hep attach,
* Fidel d’am stad heb avi,
* Countant eus va fartach,
* Me ne squisin ho pennou
* Na va fenn va unan,
* O poursu ho faveuryou,
* Idolou ar bed-mân.
* Ar bed-mân a zisprigin
* Gant e voguidellou,
* Hac absolu e sujin
* Va oll fassionou ;
* Gant Doue, gant va nessa, .
* Ha ganên va-unan,
* E peoc’h e fell din beva,
* Quen tra ne zesiran.
# Pemped pennad — V

| ◄ Kleuzen ar C’hinivelez. — Park ar Bastored. — Be Rachel | Bec’h d’an dro-heol ! — Eur beden a zic’haou ’vit Bro-Chall | Oferen bred war ar Be Santel. — Peul ar skourjeadek ► |
Distrei a reomp ’ta, eün d’ar gær.
Sec’hed ’m euz ’n eur arruout. Ha me da glanvdi sant Louiz da c’houlen digant C’hoar Jozefina eur bannac’h dour diwar bleu tro-heol. Gwir mad eo ’pez a lavare d’imp, an de-all, an autro kont a Biellat, Amgraüz eo al leanez hag he louzo mad ouz ar zec’hed.
Ha peadra he deuz da rei d’an holl, goude ’n em douger d’he stal a-vern. Rak eur stal a dalc’h ive, ’læc’h e kaver da brenan kroazio, chapeledo, skeudenno ha bep sort treo all.
O prenan eun dra bennag diganti e tigollomp anei euz ar boan a gemer da *danzen d’imp eun evach ken yec’heduz hag, ouspenn ze, e reomp eun aluzen d’ar bevien glanv pe named a ve prederied oute gant C’hoarezed Sant Jozef. An autro a Biellat an euz savet ar c’hlanvdi-man hag heñ a dalc’h anean en e zav.
D’an abarde, war-dro taer heur, ec’h eomp d’ober eun dro d’iliz ar Be Santel evit gwelet piz ’pez a zo enni hag en-dro d’ei. Da c’houæc’h heur hanter, bennoz ar Zakramant en eur chapel a zo e-kichen hon hostaleri hag eman enni a-wel an Hosti sakr, e pep mare ; *azeulet eo gant leanezed euz a Vro-Velg a zo goestlet da Vari Dic’haouerez ; da laret eo en em unanont a spered gant an Itron Varia evit dic’haoui Jezuz o Zalver deuz an dismeganz a ve græt d’ean en Sakramant an Auter. Evit se, en em eilont, diou ho diou, hag e chomont eun heur da bedi dirak an Hosti santel. Ouz o gwelet gant eur ouel wenn, e larfe an nen daou æl diskennet euz an Neñvo.
Kent kwitaat o chapel e kanomp eur c’hantik savet gant unan anê evidomp. Eur c’han kaer eo, ennan komzo a *zere ouzimp : goulen a reomp digant kalon Jezuz ma telc’ho da garout Frans ha mac’h ankouao ar boan greet d’ean gant he bugale. Me ’gred e vo silaouet hon feden, dreist-holl, ma kemer lod enni an holl Fransizien a vag c’hoaz en o c’hreiz karante ’vit o Doue ha karante ’vit o Mamm-Vro.
# Pempet-a-tregont Cantic. Var ar fæçon da enebi ous an tentacionou

Oberennoù damheñvel pe handelvoù all zo ivez, gwelout Jesus-Christ en deus permetet.
| ◄ Pevare-a-tregont Cantic. Reglamant a vues, evit perseveri e doujanç Doue hac en ê garantes | Pempet-a-tregont Cantic. Var ar fæçon da enebi ous an tentacionou | Chuec’hvet-a-tregont Cantic. Var an affeil ► |
* Jesus-Christ en deus permettet
* Ma vige gant Satan tentet,
* Evit reï deomp ni moyenou
* Da zont a benn eus hor viçou.
* An dentacion n’ê quet pec’het
* Dan nep n’en deus quet consantet ;
* Ober hep mui-quen penn dizi
* Zo ûr victor vras varnizi.
* Digant Doue e ranqueur goulenn
* E c’hraçou nerzus da souten
* Violanç an dentacion,
* Oud e bidi ar vir galon.
* R’ho pezo e Doue ho fisianç,
* Hac eus ac’hanoc’h disfizianç ;
* Ne douc’h nemet sempladures,
* Ne viot quen hed ho pues.
* Red eo deoc’h en em brepari
* Gant couraich vras da gombati ;
* Bues Jesus evit armou
* Ho pezo hac e veritou.
* M’ar bezit tentet gant Satan,
* Livirit dezâ quer-buan ;
* Me so da Jesus benniguet,
* Teac’h pell diouzin, diaoul milliguet.
* Caër ec’h eus ober da effort
* D’am c’haout da veza da gonsort ;
* Te so ûr speret reprouvet,
* Hac en tan da viquen strinquet.
* Birviquen commerç gane-de
* N’em bezo, m’en assur dide ;
* En em zioual diouc’h da laçou,
* A rin gant sicour va Autrou.
* Ha m’ar deu ar bed milliguet
* D’ho sollicita d’ar pec’het,
* Oc’h offr deoc’h he blijadures,
* So quellies a drompleres.
* Gant couraich livirit dezan ;
* Da Jesus oun eus à vreman ;
* Condaonet eo da oll œuvrou
* Dre e vues hac e vertuziou.
* Jesus a garan, netra quen,
* Hac a garin hiviziquen ;
* En a rai va flijadures,
* Queit ha ma yezin e bues.
* Ma c’houarfe d’ar c’hic stourm ouzoc’h,
* En em zisfiit ac’hanoc’h ;
* Sül dangerussoc’h eo certen
* Ma emoc’h atau ous he zouguen.
* Livirit neuse da Jesus ;
* C’hui so va Zad carantezus ;
* Da oll blijadur ar c’horf-man
* A galon vad e renonçan.
* Croas Jesus, c’hui eo va fartaich,
* Ennoc’h emeus mil avantaich ;
* Ennoc’h e teziran mervel
* Evit mont d’ar c’hloar etemel.
# Va ec’hoaz diweza

| ◄ Va hunvre | Va ec’hoaz diweza | Poaniomp ! ► |
D’am Mignoned.
* Eurus ’z oun er bed-man, c’houek ’kavan ar vuhez,
* Kalz levenez am eus o veva ’n ho touez ;
* Koulskoude pa varvin, p’ho kuitaïn, tud ker,
* E tec’hin hep nep klemm, fiziek ha seder ;
* Rag ’vidoun ar maro n’eo met eun disparti
* Ken na zeuio an deiz d’eomp d’en em unani.
* Da eur va zremenvan, ’vezin eta dispont.
* E Doue e kredan hag er vuhez da zont.
* Va lakit da ec’hoaz e bered va farroz :
* Em menez ken karet mat e vo ar gortoz…
* Pa gouezo va fried ken tener evidon,
* He ledet em c’hichen, m’ho ped a greiz kalon…
* Savit hepken warnomp eur groazig keltiek,
* Benet e mein ar vro en eur roc’h kantvloaziek.
* ↑ Ar repoz diweza.
* ↑ « Kreiz ar vuhez » a lavare ar Gelted.
# Va gourc’hemennou diveza

| ◄ Kolach Lesneven | Va gourc’hemennou diveza (gand eun ton) |
* Pa vezo deuet ar mare
* Evid-oun da vervel,
* Va lezit c’hoaz, em gwele
* Da gana Breiz-lzel.
* Lakit etre va bizied
* Kroaz hor Zalver Jezuz
* Ha, gand he groaz, chapeled
* Ho Vamm karantezuz.
* D’am dremenvan, heb dale,
* Tanit eur c’houlaouenn
* Me zonjo gwelet neuze
* Enn Env eur steredenn.
* Pedit holl war ho taoulin
* Evid-oun, hed ann noz,
* Vit ma vo roet, d’ar mintin,
* D’am ene Baradoz.
* Ha kerkent barz enn Iliz
* Al Libera kanet,
* Va lakit er bez, kenvroiz,
* War menez ann Toupet.
* El leac’h, p’oann c’hoaz eur bugel,
* E pignenn ken aliez !
* Vid gwelet holl, enn eur zell,
* Va bro garet Treflez.
* Marteze, beteg enn-oun
* E teui, bep eunn amzer,
* Trouz ann houl euz ar mor doun
* O skei war ar reier.
# Va hunvre

| ◄ Chom e Breiz-Izel | Va hunvre | Va ec’hoaz diweza ► |
D’an abad Nicolas Mevel.
* Eun ti koant, er gwasked, e strad eun draoniennig,
* E-lec’h o hiboudi e klever eur wazig,
* Hag o kana lirzin an evned er glazur,
* Eo hunvre meur a varz. Va hini n’eo kel sur !…
* D’in eun dachenn izel, golôet gant ar gwez.
* Diwallet gant kleuziou, plantet a zrein, a zrez,
* A zo pouezus meurbet… eun ere d’am spered ;
* Enni en em zantan evel en eur gaoued.
* Me a garfe beva e gorre ar Fouilhez
* Evit gwelet bemde, da beb eur, va menez,
* Va bourc’h, he zour, he c’hoad, koumoul o kuruni
* Kribell an torgennou ; an heol o lugerni
* War vrug ar gwaremmou ; ar moged o pignat
* ’Us d’an tiegeziou ; an den o labourat ;
* Sao mintinoc’h an, deiz ; eun gridienn doun da noz ;
* Dindan an oabl hedro kenvroïz o repos.
* Eno e ve brao d’in beza ’korn an oaled
* O selaou ’vel gwechall rimadellou oadet,
* Kontet gant ar re goz ’n eur jestraoui goustad
* ’Pad ma kouezo warno tro-dro sell pep lagad.
* Daoust d’ar glao, d’ar yender hag ivez d’an avel,
* Da e vo d’in kavout, azêt en eur skabell,
* D’abardaez va buhez, eurvad war an douar,
* Gant gwir beoc’h an ene, sonjezonou dispar.
# Va laeraden e kastellin

| ◄ Botmeur | Va laeraden e kastellin | Va skaon Goz ► |
D’an Aotrou ...
* Anavezout a rit Milin,
* Mestr-ostiz e kêr Gastellin ?
* ’N e di e tebren eun devez :
* Ken na rin biken a-nevez !…
* Goude eur pred mat, lein pe goan,
* — Her Gouzout ne dalv ket ar boan, —
* ’Vel kustum ez is d’ar c’hafe
* Evit kemeret eur banne :
* Gweren, plad arc’hant, loa arc’hant
* Beteg ar sukr, holl ’oa brillant !…
* N’ouzon na perag na penôz,
* Ez oan e Pleyben antronoz,
* Pa zeuas ar jandarmiri
* Da c’houl ganen « arc’hantiri
* « Laeret e « hôtel » vras Milin
* « E kêr Sous-Préfet Kastellin… »
* — « Arc’hantiri !… Petra sonjet ? » —
* Chom a rean sabatuet.
* Met buan Beg-e-Dog va zac’h
* A c’houlonderas… Penaos nac’h ?
* Ma na oan ket c’hoaz barnet laer,
* Feiz, eus se me am boa an aer !…
* Kavet ’voe e-touez va dilhad
* Eul loa arc’hantet hag eur plad !…
* Hag er prizon e voen stlapet
* Evit eun nozvez da gousket.
* Kousket !… Ne rên nemet krafat…
* Va fenn… Va breudeur, klevit mad !
* Taolet e oan war eur planken…
* ’N em gaven kollet da viken,
* Me, va gwreg ha va bugale,
* Va c’herent ha va holl ligne…
* Hag a drubuilh ! Pebez nozvez ! !
* Tud paour, Mamm Doue, ho pet truez
* Ouz an trista den a vevas
* War ho pegad douar biskoaz !…
* Nan, n’oun evit hen diskuilha
* Hep klemm hag huana… gouela !
* Pa zihunan… ’oan em gwele !
* Hun !… Me am boa graet eun hunvre !
# Va skaon Goz

| ◄ Va laeraden e kastellin | Va skaon Goz | Mari Tro-ker ► |
D’am Nizez L. Grall.
* Me am eus eur skaon goz,
* Dereat pa deu noz ;
* Ugent real e koustas,
* Tremenet pevar bloas,
* Hag ouspenn eul lipad
* Evel war bep marc’had.
* ’Roen ’met ugent real,
* M’hen lar hep fougeal,
* Rak en se pa zonjan,
* Breman c’hoaz am bez poan.
* ’Tlefen beza prizet
* Trôn eun ti estimet !
* Ne dan mui oc’h e du,
* O va c’hredit dioc’htu,
* Gant aon rag al lignen.
* Ennan holl a gavfen,
* Dirag ar gourdadou,
* An tad-kunv, an tad-you.
* An tad-koz, tad ha mamm,
* — Ne jomfe diouzin tamm ! —
* Hep konta al lignez
* A greiz hag a gostez,
* Eur wrac’hellad vibien,
* O gwragez, kristenien !
* Kendirvi ha eontred,
* Nizien, moerebezed !
* Ouspenn ar mammou-kaer.
* Ha koumerezed kêr,
* ’N o heul o re vihan,
* — Me ’rafe gaol buan ! —
* A deufe d’am zamall,
* Da hopal ’m oa graet fall,
* Da c’houl ouzin renta,
* Renta dioustu an dra.
* Dilezel va c’hador,
* Eur c’havell, eun tenzor,
* Va skaon ken lufr ha koant
* ’Dalv he fouez en archant !…
* Nan, ne rin ket, va zud !
* Kouls ganen eur gwall vrud…
* Ha klevit al lavar,
* — Em affer, tra dispar : —
* « Eur pec’hed diskleriet
* « ’Zo hanter-zistaolet. »
* Dre va fôt, dre va fôt,
* Ha dre va brasa fôt !…
* Me zalc’h ’ta va c’hador,
* Eur c’havell, eun tenzor,
* Va skaon ken lufr ha koant
* A dalv eur bern arc’hant !